KIRJALLINEN KYSYMYS E-1272/01 esittäjä(t): Salvador Garriga Polledo (PPE-DE) komissiolle. Jätevesien käsittelyä koskevan yhteisön lainsäädännön noudattamatta jättäminen.



Virallinen lehti nro 350 E , 11/12/2001 s. 0107 - 0108



KIRJALLINEN KYSYMYS E-1272/01 esittäjä(t): Salvador Garriga Polledo (PPE-DE) komissiolle (2. toukokuuta 2001) Aihe: Jätevesien käsittelyä koskevan yhteisön lainsäädännön noudattamatta jättäminen Vuosikymmen sen jälkeen, kun yhteisön määräykset jätevesien käsittelystä on annettu, 37 yli 150 000 tuhannen asukkaan kaupunkialuetta laskee jätevetensä vesistöihin ilman minkäänlaista käsittelyä. Tämä vaarantaa kyseisten kaupunkialueiden asukkaiden terveyden. Lisäksi määräysten noudattamatta jättäminen merkitsee valitettavaa esimerkkiä Euroopan unionin jäsenyyttä hakeneille valtioille, joita arvostellaan siitä, että ne eivät ole mukauttaneet tarpeeksi nopeasti lainsäädäntöään EU:n ympäristönormien mukaisiksi. Voiko komissio ilmoittaa, miksi se ei ole toiminut voimakkaammin määräysten rikkojia vastaan? Mitä toimenpiteitä komissio aikoo toteuttaa pakottaakseen nämä rikkojat noudattamaan määräyksiä ja laskemaan jätevetensä vesistöihin asianmukaisesti käsiteltyinä yhteisön määräysten mukaisesti? Margot Wallströmin komission puolesta antama vastaus (4. heinäkuuta 2001) Yhdyskuntajätevesien käsittelystä 21 päivänä toukokuuta 1991 annetussa neuvoston direktiivissä 91/271/ETY(1) (jäljempänä yhdyskuntajätevesiä koskeva direktiivi) säädetään selkeistä määräajoista ja ympäristönsuojelutavoitteista: - haavoittumiselle alttiit alueet on määriteltävä 31 päivään joulukuuta 1993 mennessä direktiivissä vahvistettujen arviointiperusteiden mukaisesti; - haavoittumiselle alttiiden alueiden valuma-alueilla on vuoden 1998 loppuun mennessä oltava käytössä jätevesien jälkikäsittely taajamissa, joiden asukasvastineluku (avl)(2) on suurempi kuin 10 000; - tavallisten alueiden (eli muiden kuin haavoittumiselle alttiiksi määriteltyjen vesistöjen) valuma-alueilla on vuoden 2000 loppuun mennessä oltava käytössä biologinen käsittely taajamissa, joiden asukasvastineluku on suurempi kuin 15 000; - kaikissa muissa direktiivin soveltamisalaan kuuluvissa taajamissa on oltava käytössä biologinen käsittely vuoden 2005 loppuun mennessä. On ilmeistä, että useimmat jäsenvaltiot eivät ole saavuttaneet näitä tavoitteita määräaikoihin mennessä eivätkä ole määrittäneet haavoittumiselle alttiita alueita. Viimeisten kahden vuoden aikana komissio on tarkistanut direktiivin ensimmäisten vaatimusten noudattamisen tasoa jäsenvaltioiden antamien tietojen perusteella. On huomattava, että komission työtä ovat hidastaneet, joissakin tapauksissa merkittävästi, lähes kaikkien jäsenvaltioiden viiveet tietojen toimittamisessa. Vaikka jotkin jäsenvaltiot ovat tehneet paljon työtä, yhdyskuntajätevesiä koskevan direktiivin soveltaminen on komission mielestä jäljessä aikataulusta ja kesken sekä käsittelytavoitteiden että vahvistettujen määräaikojen osalta. Direktiivin täytäntöönpanon tehostamiseksi komissio valvoo ja tukee edelleen säännösten noudattamista. Komissio toteuttaa viipymättä kaikki tarvittavat toimenpiteet, mukaan lukien EY:n perustamissopimuksen 226 artiklassa (entisessä 169 artiklassa) määrätyt menettelyt, varmistaakseen, että yhteisön lainsäädäntöä noudatetaan täysimääräisesti. (1) EYVL L 135, 30.5.1991. (2) Asukasvastineluvulla (avl) tarkoitetaan sellaista orgaanista biologisesti hajoavaa kuormitusta, jonka viiden vuorokauden biokemiallinen hapenkulutus (BOD5) on 60 grammaa happea vuorokaudessa.